



ΔΗΜΗΤΡΗΣ ΜΙΓΓΑΣ

Ο ποιητής και πεζογράφος Δημήτρης Μίγγας γεννήθηκε το 1951. Από το 1995 ζει στη Θεσσαλονίκη. Εργάστηκε ως καθηγητής στη Δευτεροβάθμια Εκπαίδευση.

Ποιήματά του δημοσιεύτηκαν για πρώτη φορά το 1991 στο περιοδικό «Εντευκτήριο». Το 1999 εκδόθηκε η συλλογή διηγημάτων του με τίτλο *Των κεκοιμημένων*. Για το βιβλίο αυτό τιμήθηκε το 2000 με το βραβείο πρωτοεμφανιζόμενου πεζογράφου του περιοδικού *Διαβάζω*. Ακολούθησε το μυθιστόρημά του *Σπάνια χιονίζει στα νησιά,* η συλλογή διηγημάτων με τίτλο Της *Σαλονίκης μοναχά*…, *Στα ψέματα παίζαμε!* Το μυθιστόρημα *Σπάνια χιονίζει στα νησιά* μεταφράστηκε στα ιταλικά και κυκλοφόρησε τον Οκτώβρη του 2004 από τις εκδόσεις Crocetti Editore με τίτλο Sulle isole non nevica mai, ενώ το μυθιστόρημα *Στα ψέματα παίζαμε!* κυκλοφόρησε το 2006 στα σέρβικα από τις εκδόσεις Geopoetika με τίτλο Samo smo se igrali! και τον Αύγουστο του 2007 το ισπανικό INSTITUT DEL CINEMA CATALA, S.A. απέκτησε το δικαίωμα να το διασκευάσει σε σενάριο. Ακολούθησαν τα μυθιστορήματά του: *Τηλεμάχου Οδύσσεια* (2007), *Πλωτά νησιά* (2012) και *Έρως ανίατος* (2015). Διηγήματά του έχουν μεταφραστεί στα αγγλικά, γαλλικά, ιταλικά και κινέζικα.

Ποιήματα και πεζά κείμενά του έχουν δημοσιευτεί στα περιοδικά: «Εντευκτήριο», «Πόρφυρας», «Ακτή», «Εξώπολις», «Ποίηση», «Νέα Εστία», «Διαβάζω», «Πλανόδιον», «Αναλόγιο», «Το δέντρο», «Φράση», «Πίερος», «Οδός Πανός», καθώς και στα ξενόγλωσσα “Atelier du roman”, “Mondo Greco”,” Hellenic Quarterly”. Επίσης διηγήματά του έχουν δημοσιευτεί στις εφημερίδες: «Ελευθεροτυπία», «Καθημερινή», «Μακεδονία», «Το Βήμα», «Η Αυγή», «Αγγελιοφόρος».

Στα έργα του, όπως λέει ο ίδιος, πασχίζει να συνταιριάξει τη φαντασία με την πραγματικότητα, το όνειρο με την κανονική ζωή, τη ζωή με τον θάνατο.

Έργα:

Έρως ανίατος

Πλωτά νησιά

Τηλέμαχου Οδύσσεια

Στα ψέματα παίζαμε

Της Σαλονίκης μοναχά...

Σπάνια χιονίζει στα νησιά

Των κεκοιμημένων

Αγκαλιάζεις τον άνθρωπο αν αγγίξεις τη θάλασσα

**ΘΕΜΑΤΙΚΑ ΚΕΝΤΡΑ**  
Η προσωπική ιστορία και η παρακμιακή κατάσταση του Αρούκατου  
Το ποδόσφαιρο ως αθλητική δραστηριότητα και η ανταπόκριση του ευρέος κοινού (φίλαθλοι και ερασιτέχνες ποδοσφαιριστές) σε αυτό  
Η συναισθηματική συμμετοχή στο άθλημα  
Η συμβολική πραγματοποίηση ενός ονείρου του Αρούκατου μέσα από την τρίπλα του Μπλάνκο

Δομή:

1η ενότητα «Ο Μίμης Αρούκατος……..αλλά εκείνος δε λησμόνησε»

Η αποτυχημένη προσπάθεια του Αρούκατου να εφαρμόσει την αέρινη τρίπλα.

**ΕΡΜΗΝΕΥΤΙΚΗ ΠΡΟΣΕΓΓΙΣΗ**  
Το διήγημα του Μίγγα είναι ένα στιγμιότυπο της σύγχρονης ζωής, με ήρωα το Μίμη Αρούκατο, έναν ερασιτέχνη ποδοσφαιριστή, προερχόμενο από λαϊκό κοινωνικό περιβάλλον. Όλες οι ελπίδες του Αρούκατου για επιτυχία στη ζωή και κοινωνική καταξίωση επενδύονται, ήδη από τη νεανική του ηλικία και σ' όλη τη διάρκεια της άδοξης ποδοσφαιρικής του καριέρας, σε μία τρίπλα δικής του επινόησης, την οποία όμως δεν κατόρθωσε ποτέ να πραγματοποιήσει.

2η ενότητα «Κι όταν ύστερα……..των ονείρων του Αρούκατου»

Η πικρή χαρά της καθυστερημένης δικαίωσης του Αρούκατου.

**ΕΡΜΗΝΕΥΤΙΚΗ ΠΡΟΣΕΓΓΙΣΗ**

Για τον Αρούκατο η στιγμή της δικαίωσης έρχεται, χρόνια μετά το τέλος της αθλητικής του καριέρας, όταν βλέπει στην τηλεόραση ένα Μεξικανό ποδοσφαιριστή, τον Μπλάνκο, να πραγματοποιεί τη δική του τρίπλα. Η χαρά του Αρούκατου είναι τόσο μεγάλη ώστε πανηγυρίζει έξαλλος.

Μέσα από την αφήγηση αυτού του χιουμοριστικού αλλά, στο βάθος, θλιβερού περιστατικού, στο διήγημα του Μίγγα σχολιάζεται η κοινωνική διάσταση του ποδοσφαίρου: η τεράστια κοινωνική του απήχηση που υπερβαίνει τα εθνικά σύνορα και παρασύρει εκατομμύρια ανθρώπους στη λατρεία της «στρογγυλής θεάς», η δυνατότητά του να καθιστά κάποιους παίκτες λαϊκά ινδάλματα από τη μια στιγμή στην άλλη, κυρίως όμως η λειτουργία του ως χρηματιστηρίου ονείρων για μια καλύτερη ζωή.

Σε αυτό το χρηματιστήριο επένδυσε ολόκληρη τη ζωή του, μην έχοντας άλλη επιλογή, ο ερασιτέχνης ποδοσφαιριστής Μίμης Αρούκατος. Στην πραγματική ζωή έπαιξε και έχασε. Η τύχη όμως του χάρισε την ψευδαίσθηση της δικής του επιτυχίας, μέσα από το ποδοσφαιρικό κατόρθωμα κάποιου άλλου, ενός μακρινού Μεξικανού.

Οι έξαλλοι πανηγυρισμοί του Αρούκατου δείχνουν ότι φαντασιακά ταυτίζεται με τον άλλο ποδοσφαιριστή, μπαίνει στο ρόλο εκείνου και πανηγυρίζει, έστω και στο όνειρο, για ό,τι δεν κατάφερε στην αποτυχημένη του ζωή.

1. **Πώς θα χαρακτηρίζατε το ύφος του διηγήματος; Για την τεκμηρίωση της απάντησής σας να αναφερθείτε σε τέσσερις κειμενικούς δείκτες.**

Το ύφος του διηγήματος είναι **ρεαλιστικό** και **κωμικοτραγικό.**Οι ατελέσφορες προσπάθειες του ήρωα να πραγματοποιήσει την τρίπλα των ονείρων του αποδίδονται από τον συγγραφέα με **ρεαλιστικές εικόνες**από τις προπονήσεις και τους αγώνες. *(Πάσχιζε στις προπονήσεις, παιδευόταν χρόνια, προσπάθησε σε επίσημους και φιλικούς αγώνες δίχως αποτέλεσμα. Μπέρδευε τα μπούτια του, έφαγε τα μούτρα του, έχασε τη θέση του στην εντεκάδα, την εκτίμηση των φιλάθλων κι έγινε περίγελος της συνοικίας*), αλλά και από την **περιγραφή** της αντίδρασής του, όταν βλέπει στην τηλεόραση τον Μεξικανό ποδοσφαιριστή να εκπληρώνει το όνειρό του (*Μετά τη δεύτερη επανάληψη της φάσης – την έδειχναν οι Γάλλοι συνεχώς – πετάχτηκε από την καρέκλα και έκανε το γύρο του θριάμβου μες στο μπαρ πανηγυρίζοντας με υψωμένες γροθιές, καταπώς συνήθιζε παλιά ύστερα από κάθε τέρμα που σημείωνε).*

Όμως, σε άλλα σημεία του κειμένου διαφαίνεται **η τραγικότητα** του ήρωα, αφού η εμμονή του αυτή τον οδηγεί σε επαγγελματική και προσωπική παρακμή.

Η **εικόνα**παραμέλησης του εαυτού του *(στο τέλος της ζωής του ζύγιζε εκατόν είκοσι κιλά/ έμεινε ακίνητος με ένα ποτήρι τσίπουρο στο χέρι)* σε συνδυασμό με την **εικόνα**της αντίδρασης των θαμώνων *(οι νεαροί θαμώνες κοίταζαν απορημένοι, κάποιοι ανάγωγοι γιουχάρισαν, όμως οι μεγαλύτεροι, κατανοώντας την αιτία του ενθουσιασμού, χειροκροτούσαν)*προκαλούν **τη συμπάθεια** και **τον οίκτο** του αναγνώστη.

Αυτή η αίσθηση **πικρού χιούμορ** διαπνέει ολόκληρο το κείμενο.

Γλώσσα: απλή, καθημερινή, φυσική. Πιστή ποδοσφαιρική ορολογία όπου χρειάζεται, σύντομες προτάσεις, κοφτές χωρίς περιττά αισθητικά μέσα, γρήγορος ρυθμός.

Ύφος: φυσικό, χιουμοριστικό, κωμικοτραγικό. Οι δραματικοί τόνοι διαχέονται( διασκορπίζονται) με χιουμοριστικό τρόπο.

Αφήγηση: σε τρίτο( γ΄) πρόσωπο (διήγηση ή έμμεση αφήγηση) μ΄αυτό τον τρόπο ο αφηγητής σχολιάζει τα γεγονότα με μεγαλύτερη αντικειμενικότητα. Ο συγγραφέας ταυτίζεται με τον αφηγητή

Σε κάποια σημεία παρατηρείται αναδρομική αφήγηση με γραμμική ροή.

Αφηγηματικές τεχνικές: περιγραφή, αφήγηση, σχόλιο του αφηγητή.

Εργασίες:

1. Πιστεύετε ότι ο Αρούκατος είχε ευθύνες για τη μίζερη ζωή του; Δικαιολογήστε την απάντησή σας.
2. Συνεχίστε το διήγημα γράφοντας μια ακόμη παράγραφο, στην οπία θα αφηγείστε τι έκανε ο Αρούκατος την ίδια μέρα και αφού έφυγε από το μπαρ.
3. Γράψτε ένα διάλογο του Αρούκατου με τους πελάτες του μαγαζιού, όταν είδε την τρίπλα του Μεξικανού.

Συμπληρώστε τον πίνακα.

**Ήρωες**

Αρχή φόρμας



Τέλος φόρμας

**Τόπος**

Αρχή φόρμας



Τέλος φόρμας

**Χρόνος**

Αρχή φόρμας



Τέλος φόρμας

**Γλώσσα**

Αρχή φόρμας



Τέλος φόρμας

**Αφήγηση**

Αρχή φόρμας



Τέλος φόρμας

**Αφηγητής**

Αρχή φόρμας



Τέλος φόρμας

**Ενότητες**

Αρχή φόρμας

Τέλος φόρμας

Να κυκλώσετε τη σωστή απάντηση:

1. Ο **τύπος του αφηγητής** του κειμένου είναι: α) αυτοδιηγητικός β) ομοδιηγητικός γ) ετεροδιηγητικός Να αιτιολογήσετε την απάντησήσας………………………………………………………………………………………………………..
2. Η **αφήγηση** γίνεται σε ….. πρόσωπο, ενώ η **εστίαση είναι** ………………………………………..
3. Η **γλώσσα** του κειμένου είναι………………………………………………….., ωστόσο παρατηρούνται………………………………………………………………………………………..

Να εντοπίσετε στο κείμενο και να γράψετε 5 λέξεις/φράσεις του κειμένου που ανήκουν στην

ορολογία (ειδικό λεξιλόγιο) του ποδοσφαίρου……………………………………………………….

……………………………………………………………………………………………………….

1. Το ύφος είναι………………………………………………………………………………………

Να αντιστοιχίσετε τα **σχήματα λόγου** της Στήλης Α΄ με τα στοιχεία της στήλης Β΄

( ένα στοιχείο της Στήλης Α΄ θα χρησιμοποιηθεί δύο φορές):

**ΣΤΗΛΗ Α΄ ΣΤΗΛΗ Β΄**

Α. εικόνα 1. «θα ξέφευγε περνώντας ανάμεσά

τους σαν αέρας

Β. μεταφορά 2. «Μπέρδευε τα μπούτια του, έφαγε τα μούτρα του,

έχασε τη θέση του στην εντεκάδα»

Γ. ασύνδετο σχήμα 3. «έχασε την εκτίμηση των φίλων του»

Δ. παρομοίωση 4. «πετάχτηκε από την καρέκλα και έκανε το γύρo του θριάμβου

 μες το μπαρ πανηγυρίζοντας με υψωμένες γροθιές»

5. «έφαγε τα μούτρα του»

**Γιώργος Μαρκόπουλος, «Ωδή στον παίκτη της Α.Ε.Κ. και της Εθνικής Χρήστο Αρδίζογλου»** [απόσπασμα], Η ιστορία του ξένου και της λυπημένης, Υάκινθος 1987, σ. 15-17.  
  
Θα υμνήσω και εγώ  
με τη φτωχή την πένα μου  
τον μοναχικό πλην όμως φιλότιμο χαρακτήρα  
του παίκτου της Α.Ε.Κ. και της Εθνικής  
Χρήστου Αρδίζογλου.  
  
Θα υμνήσω  
  
Γιατί το παιδί αυτό  
από τις ταπεινές τις γειτονιές του Περισσού  
προερχόμενο.  
Της Ριζουπόλεως και της Σαφράμπολης.  
Ήταν το μόνο από πολλούς άλλους  
που παρά την υπεροψία της νεότητάς του  
εκράτησεν ενός λεπτού στα μυστικά σιγή  
για τους αποχωρήσαντες βετεράνους  
που δεν επέτυχαν πολύτιμο γκολ  
σε κρίσιμη στιγμή  
απορρίπτοντας έτσι ακόμη και τον θάνατο  
μια και αγνόησε όλους αυτούς τους αθλητές  
που τώρα βρίσκονται στο χώμα.  
  
Θα υμνήσω.  
  
Γιατί το παιδί αυτό κατεβαίνοντας ―όπως προείπα―  
από τους καλύτερους αέρηδες,  
ήταν το μόνο  
που πάντα με εύστροφες κινήσεις  
επιτύγχανε την εκπόρθηση  
της αντίπαλης εστίας  
σε ξένα γήπεδα προπάντων  
κάνοντας έτσι να ακουστεί ανά την υφήλιο  
το όνομα της μικρής πατρίδας μας  
ενώ συνάμα εχάριζε  
λέγω εχάριζε με την πράξη του αυτή  
μια ολοφώτεινη νύχτα Χριστουγέννων  
στους άστεγους της πλατείας Ομονοίας  
παρά το ότι ετούτο  
εστοίχιζε εις τον ίδιον αρκετά  
τον έκλεινε μόνο σε ένα σπίτι  
αγρίμι τρομαγμένο  
που έβλεπε το κορμί του  
ακρωτήρι, ερημικό ακρωτήρι.